Vinteren står igjen for tur. I nyere tid har dette for mange blitt synonymt med frustrasjon over salt i veibanen.

Lars Erik Bønå er leder i interesseorganisasjonen Stopp Veisaltingen. Han sammenligner veisalting med å tisse på seg for å holde varmen.

– Da må du pisse hele tiden, hvis ikke blir det bare verre.

Men ifølge Statens vegvesen og NAF fører salt til økt trafikksikkerhet.

Tredje året med salt

Tor Inge Helander i Statens vegvesen kan bekrefte at det ikke bare er Bønå som er frustrert.

Tor Inge Helander i Statens vegvesen kan forstå at saltet skaper frustrasjon. Foto: Andrea Lindquist / NRK

– Salt bruker vi rett og slett fordi vi mener det ikke finnes noen andre midler som bedrer friksjon på en bedre måte, sier Helander.

På Østlandet er det brukt salt i mange år. I Finnmark begynner nå det tredje året med saltede veier. At dette er nytt i Finnmark kan være en av grunnene til den store motstanden, mener Helander i Statens vegvesen.

– Vi er veldig klar over de negative effektene og vi har hatt innkjøringsproblemer når vi starta med salt.

Helander forklarer videre at noen av problemene er at det har blitt saltet på feile tidspunkt, og han viser forståelse for at dette ikke bidrar til gehør fra brukerne.

Gjør vondt verre

Lars Erik Bønå er leder i organisasjonen Stopp veisaltingen. Han er uenig med NAF og Statens vegvesen, og mener salt ikke fører til trafikksikkerhet. Foto: Tone Iversen

Lars Erik Bønå mener saltingen kun gjør vondt verre. Han mener det ikke bare saltet som skaper problemer.

– Statens vegvesen foreskriver stadig oftere brøyting. Det skal brøytes allerede ved en centimeters snø, og her i Norge brukes det stort sett bare frontmontert plog.

Bønå forklarer videre at det man vil oppnå med en slik plog, er at man glatter ut, polerer og gjør veibanen glattere.

Ifølge Bønå vil salt i veibanen og frontmontert plog bare gjøre veibanen glattere. Foto: NRK

I Finnmark er det kun en strekning som saltes gjennom hele vinteren – nemlig riksvei 94 som går mellom Skaidi og Hammerfest. I overgangsperioden mellom høst og vinter saltes det også i resterende deler av fylket. Det finnes i tillegg salt i sanden som brukes til å strø veibanene.

Salt redder liv

Nils Sødal i NAF mener, i likhet med Helander fra Statens vegvesen, at salt er det beste alternativet.

Nils Sødal i NAF er enig med Statens vegvesen. Trafikksikkerheten er viktigst, sier han. Foto: Heidi Fjørtoft Klokk / NRK

Sødal sier salting redder liv. Han innrømmer at man kanskje kunne saltet litt mindre og tatt enkelte grep, men at trafikksikkerheten alltid er viktigere enn bilen.

Bønå er uenig i at salting fører til trafikksikkerhet.

– Vegvesenet kjørte selv en studie i over to år i Tromsø. Resultatet av målingen viser at dekk som har kjørt på salta vei, mister vintergrepet sitt med opp til 40 prosent.